[{"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000005", "text": "Y Newyddion DiweddarafDigwyddiadau ar y gweill"}, {"text_idx": "#000006", "text": "Busnes technoleg feddygol newydd yn trawsnewid y sector imiwnoleg"}, {"text_idx": "#000007", "text": "Pan sefydlodd Dr Martin Scurr ImmunoServ yn ystod y pandemig, gwelodd le yn y byd am gwmni ymchwil contract sy\u2019n arbenigo yn y sector imiwnoleg \u2013 gweithrediad sydd a\u0302\u2019i drefniadau ymchwil a datblygu ei hun ar gyfer datblygu ystod o brofion awdurdodol, sy\u2019n mesur ymatebion imiwnedd i firysau, bacteria a chanser."}, {"text_idx": "#000008", "text": "15 mis yn ddiweddarach, mae\u2019r weledigaeth honno a rennir gan Brif Swyddog Gweithredol newydd ImmunoServ, Dr. James Hindley, wedi creu menter sydd mewn sefyllfa unigryw i gyflawni ymchwil contract cyn-glinigol a chlinigol ym meysydd imiwnoleg ac imiwnoleg canser \u2013 gan sicrhau cyllid sylweddol gan Innovate UK ac sydd eisoes yn darparu profion o\u2019r radd flaenaf ar ran Bwrdd Iechyd Caerdydd a\u2019r Fro."}, {"text_idx": "#000009", "text": "O ddechrau sefydlog, mae\u2019r cwmni nodedig hwn o Gaerdydd yn cael ei gydnabod fwyfwy fel y Partner Ymchwil Imiwnoleg o ddewis \u2013 ac yn cael ei barchu fel presenoldeb disglair yn sector technoleg feddygol hynod werthfawr P-RC."}, {"text_idx": "#000011", "text": "Cyflymu arloesedd drwy wasanaethau labordy pwrpasol"}, {"text_idx": "#000012", "text": "\u201cEin prif bwrpas yw darparu gwasanaethau labordy pwrpasol sy\u2019n canolbwyntio ar imiwnoleg sy\u2019n darparu data o ansawdd uchel ar gyfer partneriaid diwydiannol neu academaidd\u201d esbonia James, entrepreneur biotechnoleg a\u0302 phrofiad lefel uwch o reoli nifer o brosiectau arloesi cydweithredol yn yr UE a\u2019r DU. \u201cGwyddom fod bod ar y blaen ac aros ar y blaen yn golygu bod yn arweinydd gweithredol ym maes arloesi. Dyna pam yr ydym wedi buddsoddi ac yn parhau i fuddsoddi mewn ymchwil a datblygu sy\u2019n arwain y byd, gan sicrhau y gallwn bartneru gyda\u2019r gorau yn y maes \u2013 gan gyflymu arloesedd i ddod a\u0302 chynhyrchion a gwasanaethau arloesol i\u2019r farchnad.\u201d"}, {"text_idx": "#000013", "text": "Mae rhannau helaeth o waith ImmunoServ yn canolbwyntio ar y pandemig ar hyn o bryd \u2013 efallai nad yw\u2019n syndod o ystyried bod Martin (uwch wyddonydd ym Mhrifysgol Caerdydd sydd a\u0302 dros 13 mlynedd o brofiad yn y maes imiwnoleg) yn ymchwilydd arweiniol ar brosiect a ariennir gan SBRI Innovate \u2013 prosiect sy\u2019n cael ei ariannu gan y DU i ddatblygu prawf celloedd gwrthgyrff a T cyfunol ar gyfer Covid-19 sydd bellach yn cael ei ddefnyddio\u2019n glinigol i reoli grwpiau cleifion sydd mewn perygl, gyda gwaith yn mynd rhagddo i gynyddu\u2019r raddfa ymhellach ar gyfer y boblogaeth gyffredinol."}, {"text_idx": "#000015", "text": "Ond dim ond rhan o stori ImmunoServ yw\u2019r pwyslais hwnnw ar C19. \u201cMae James a minnau\u2019n imiwnolegwyr celloedd T gyda doethuriaeth mewn imiwnoleg celloedd T ac yn y gorffennol mae\u2019r ddau ohonom wedi neilltuo rhan fawr o\u2019n hymchwil i ganser\u201d esbonia Martin. \u201cMae fy ngwaith fy hun wedi dod a\u0302 ffocws penodol ar fesur ymatebion celloedd T mewn cleifion canser sy\u2019n derbyn imiwnotherapi, sydd wedi golygu arwain prosiectau a gychwynnodd gysylltiadau a\u0302 phartneriaid diwydiannol: cydweithrediaethau arbenigol gyda\u2019r gallu i drosi ein hymchwil yn imiwnotherapiwteg newydd sydd ar gael yn fasnachol at ddefnydd clinigol \u2013 ac mae\u2019r ysbryd hwnnw o gydweithredu yn un o bileri allweddol athroniaeth ImmunoServ.\u201d"}, {"text_idx": "#000019", "text": "Mae\u2019r awydd hwnnw am bartneriaeth wedi gweld ImmunoServ yn cydweithio a\u0302 Phrifysgol Caerdydd ar raddfa helaeth \u2013 gan recriwtio o astudiaeth brofi\u2019r Brifysgol a defnyddio cyllid gan Lywodraeth y DU ac Innovate UK i arloesi prawf cartref cyntaf yn y byd gan ddefnyddio gwaed pig bys i fesur ymateb celloedd T, gyda 300 o roddwyr yn cymryd rhan ledled y DU."}, {"text_idx": "#000020", "text": "Mae Martin yn esbonio\u2019r gwahaniaeth y mae hyn yn ei wneud wrth helpu i frwydro yn erbyn y pandemig: \u201cRydym yn cynhyrchu\u2019r pecynnau yn fewnol, gan ddefnyddio gwasanaeth post a\u0302 blaenoriaeth y Post Brenhinol i\u2019w hanfon allan \u2013 yna mesur cyfradd ymateb celloedd T a\u2019r ymateb gwrthgyrff ar yr un pryd, gan ddefnyddio\u2019r sampl pig bys sengl hwnnw. Gall unrhyw un dros 18 oed fod yn rhan o\u2019r astudiaeth hon, dim ond drwy gofrestru ar ein gwefan. Rydym eisoes wedi gordanysgrifio \u2013 mae nifer y gwirfoddolwyr sydd wedi eisiau cymryd rhan yn y pandemig hwn wedi bod yn anhygoel!"}, {"text_idx": "#000024", "text": "\u201cMae\u2019r posibiliadau ar gyfer yr hyn a wnawn bron yn ddiddiwedd \u2013 fel enghraifft, rydym yn datblygu prawf tebyg iawn a fydd yn gweithredu fel system rybuddio ar gyfer y ffliw \u2013 ac rydym am wneud pobl yn fwy ymwybodol ein bod yma ac yn gallu gwneud y gwaith hwn. Rydym yn datblygu ein gweledigaeth yn y rhanbarth hwn, gydag uchelgeisiau i fod yn gyflogwr mawr o swyddi sgiliau uchel a thechnoleg uwch \u2013 a chael ein cydnabod yn fyd-eang fel arweinydd mewn ymchwil imiwnoleg sy\u2019n effeithio\u2019n gadarnhaol ar fywydau a lles pobl yma yn y rhanbarth ac ar draws y byd\u201d."}, {"text_idx": "#000025", "text": "Platfform MeOmics cyntaf y byd yn cyhoeddi cyllid i fynd ar drywydd dulliau o drawsnewid y ffordd yr ymdrinnir ag afiechydon meddwl difrifol"}, {"text_idx": "#000026", "text": "Sicrhau dyfodol digidol, am 20 mlynedd a mwy ..."}, {"text_idx": "#000027", "text": "Y llwyfan sy\u2019n pweru ta\u0302l doethach ar gyfer byd gwaith newydd"}]